Այսօր տարածած հայտարարությունում Ազգային պլատֆորմը նշում է. - «Վստահ ենք, որ պայմանագիրն իրատեսական հիմքեր է սահմանում Հայաստանի և Եվրոպական միության միջև համակողմանի քաղաքական, տնտեսական հարաբերությունների զարգացման և Հայաստանում արմատական բարեփոխումների իրականացման համար: Միևնույն ժամանակ համոզված ենք, որ Համաձայնագրի ստորագրումը ոչ թե վերջնանպատակ է, այլ երկարաժամկետ և ջանքեր պահանջող գործընթացի սկիզբ և դրա իրականացման համար պատասխանատվություն` ինչպես համաձայնագրի կողմերի, այնպես էլ Հայաստանի քաղաքացիական հասարակության համար: Այս առումով Հայաստանի իշխանություններից պահանջվում է հետևողական և պատասխանատու մոտեցում փաստաթղթով նախատեսված հանձնառությունների կատարման նկատմամբ, բոլոր շահագրգիռ դերակատարների, այդ թվում և քաղաքացիական հասարակության իրական ներգրավվածության ապահովում: Մասնավորապես, հատուկ կարևորություն ենք տալիս իշխանության և քաղաքացիական հասարակության միջև արդյունավետ երկխոսության մեխանիզմների ձևավորմանը, այդ թվում` հատկապես համաձայնագրով նախատեսվող գործողությունների իրականացման նկատմամբ քաղաքացիական հասարակության կողմից արդյունավետ և մշտական մոնիթորինգի իրականացման մեխանիզմների հաստատմանը»։